पाएं अपने शहर की ताज़ा ख़बरें और फ्री ई-पेपरडाउनलोड करें
राजस्थान में 18 से 44 साल के आयु वर्ग के लोगों के फ्री वैक्सीनेशन की घोषणा के बाद राजस्थान सरकार ने इसके लिए फंड का इंतजाम करना शुरू कर दिया है। सरकार विधायक स्थानीय क्षेत्र विकास कार्यक्रम एमएलए फंड का बजट वैक्सीनेशन के लिए उपयोग करने की तैयारी में है। हर विधायक के फंड से 3 करोड़ रुपए लिए जाएंगे। आज कैबिनेट की बैठक में इस पर फैसला हो सकता है।
विधानसभा में मार्च में जिस दिन बजट पास हो रहा था उस वक्त केवल 8 मिनट के भीतर विधायक फंड को सालाना 2.25 करोड़ से बढ़ाकर 5 करोड़ करने की घोषणा की गई थी। एक साथ पौने तीन करोड़ रुपए हर विधायक का फंड बढ़ाया गया था। अब राजस्थान सरकार ने हर विधायक के फंड में से 3 करोड़ रुपए वैक्सीनेशन के काम में लेने का फैसला किया है। मुख्यमंत्री अशोक गहलोत ने पिछले दिनों विधायकों से इस बारे में अपील भी की थी। कुछ अन्य राज्यों में भी इसी तरह की तैयारी हो रही है।
इन तीन राज्यों ने भी अपने स्तर पर शुरू की तैयारी-
हिमाचल: एक माह का वेतन मुख्यमंत्री कोष में देंगे विधायक- हिमाचल मंत्रिमंडल की बैठक बुधवार को हुई। बैठक में सभी विधायकों का एक माह का वेतन (2 लाख 10 हजार) मुख्यमंत्री कोविड-19 राहत कोष में देने का निर्णय लिया गया। राज्य में सभी को फ्री में वैक्सीन लगेगी। 31.5 लाख लोगों को टीके के लिए 250 करोड़ रुपए का खर्च आएगा।
महाराष्ट्र : कांग्रेस के विधायक देंगे एक साल का वेतन- महाराष्ट्र में 18 से 44 वर्ष के लोगों को राज्य सरकार की ओर से मुफ्त में कोरोना वैक्सीन दी जा रही है। इस पर कुल 6,500 करोड़ रुपए का खर्च आने का अनुमान है। राज्य में कांग्रेस विधायकों ने अपने एक साल का वेतन मुख्यमंत्री सहायता कोष को देने की घोषणा की है।
यूपी: विधायक निधि से लगेंगे ऑक्सीजन प्लांट, खरीदेंगे उपकरण- यूपी में कोरोना महामारी से लड़ने के लिए विधायकों की क्षेत्र विकास निधि की मदद ली जाएगी। विधायक अब अपनी निधि से क्षेत्र में कोरोना बचाव के लिए ऑक्सीजन प्लांट स्थापित करने से लेकर वेंटिलेटर व आरटी पीसीआर जांच के लिए जरूरी उपकरण व मशीनें खरीद सकते हैं।
200 विधायकों से मिलेगा फंड
राजस्थान में 18 से 44 साल के आयु वर्ग के लोगों के दो बार वैक्सीनेशन के लिए 7 करोड़ डोज चाहिए, जिस पर सरकार ने 3 हजार करोड़ रुपए खर्च आने कर अनुमान लगाया है। राज्य में 200 विधायक हैं। हर विधायक के फंड से 3 करोड़ लिए जाएंगे।
पहली लहर में भी फंड का उपयोग
कोराेना की पहली लहर के समय पिछले साल भी विधायक फंड का अधिकतर पैसा कोविड से लड़ने वाले कामों में लगाया गया था। कई जगहों पर गरीबों को खाना, अस्पतालों में वेंटिलेटर और अन्य संसाधनों के लिए विधायक फंड से सिफारिशें की गई थीं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn